KIRJALLINEN KYSYMYS E-3035/02

esittäjä(t): Dorette Corbey (PSE) neuvostolle

(24. lokakuuta 2002)

Aihe: Luonnonsuojelu Maltassa

31. maaliskuuta 1998 aloitettiin jäsenyysneuvottelut kuuden hakijamaan eli Unkarin, Puolan, Viron, Tekin tasavallan, Slovenian ja Kyproksen kanssa. 13. lokakuuta 1999 komissio suositteli jäsenvaltioille neuvottelujen aloittamista Romanian, Slovakian tasavallan, Latvian, Liettuan, Bulgarian ja Maltan kanssa. Luonnonsuojelulainsäädäntö, kuten lintu- ja luontotyyppidirektiivit, sisältyy ensisijaisten tehtävien luetteloon. EU on korostanut aivan neuvottelujen alusta asti, että luonnonsuojeluasioissa ei hyväksytä siirtymäkauden toimia.

Maltassa ilmestyvä Times-lehti kertoi hiljattain (22. elokuuta 2002), että Malta on päässyt komission kanssa sopimukseen, jolla varmistetaan perinteisiin kuuluvan pikkulintujen metsästyksen ja pyydystämisen säilyminen.

1. Voiko neuvosto vahvistaa, että ehdokasvaltioille ei ole myönnetty lintu- ja luontotyyppidirektiivien osalta poikkeuksia tai siirtymäaikoja?

2. Voiko neuvosto vahvistaa, että Maltan kanssa on tehty sopimus, jonka nojalla pikkulintujen metsästys ja pyydystäminen säilyy luvallisena Maltassa?

3. Jos on myönnetty poikkeuksia tai siirtymäaikoja, miten, milloin ja kenen toimesta niistä on päätetty ja miten ja milloin neuvosto on ilmoittanut sopimuksesta Euroopan parlamentille?

4. Mitä lintudirektiivin säännöksiä mahdollisesti hyväksytyt siirtymäkauden toimet koskevat?

5. Voiko neuvosto vahvistaa seuraavansa tarkkaan, että ehdokasvaltiot panevat lintu- ja luontotyyppidirektiivit kunnolla täytäntöön ja myös noudattavat niitä?

Vastaus

(18. helmikuuta 2003)

Kuten arvoisa parlamentin jäsen varmasti tietää, liittymisneuvottelut on väliaikaisesti suljettu ympäristöä koskevan neuvotteluluvun osalta hallitustenvälisissä liittymiskonferensseissa kaikkien kymmenen Laekenin ehdokasmaan kanssa (Kypros, Malta, Unkari, Puola, Slovakia, Latvia, Viro, Liettua, Tekin tasavalta ja Slovenia). Tässä yhteydessä EU on johdonmukaisesti korostanut, että ehdokasmaiden on tärkeätä kiinnittää aikaisessa vaiheessa huomiota luonnonsuojelua koskevaan lainsäädäntöön. Lisäksi kaikki unionin ympäristöalalla hyväksymät siirtymäkaudet ovat olleet yhdenmukaisia sen unionin yleisen kannan kanssa, jonka mukaan siirtymätoimenpiteiden on oltava poikkeuksellisia, ajallisesti ja laajuudeltaan rajoitettuja ja niihin on liitettävä suunnitelma, jossa määritellään selkeästi yhteisön säännöstön soveltamisen vaiheet. Ne eivät saa sisältää muutoksia unionin sääntöihin tai politiikkoihin, häiritä niiden asianmukaista toimintaa tai johtaa kilpailun huomattavaan vääristymiseen.

Ehdokasmaille ei ole myönnetty luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY koskevia poikkeuksia tai siirtymäkausia.

Ainoa luonnonvaraisten lintujen suojelusta annettua direktiiviä 79/409/ETY koskeva siirtymäkausi on myönnetty Maltalle, ja se koskee seuraavien kohtien täytäntöönpanoa: 5 artiklan a ja e alakohta, 8 artiklan 1 kohta ja liitteessä IV oleva a alakohta. Sen nojalla Malta voi käyttää perinteisiä verkkoja (clap-nets) Maltan saarilla seitsemän peippolajin pyydystämiseen 31. joulukuuta 2008 saakka tarkoituksena pitää niitä vankeudessa. EU korostaa sitä, että siirtymäkauden aikana toteutettavien toimien on oltava täysin direktiivissä esitettyjen, muuttolintujen metsästysaikojen sääntelyä koskevien periaatteiden mukaisia. Niihin kuuluu ekologisesti tasapainoinen lajien hallinta erityisesti sellaisten muuttolintulajien osalta, joita ei pidä metsästää niiden palatessa lisääntymisalueille. Siirtymäkauden lopussa direktiiviä 79/409/ETY on sovellettava Maltassa täysimittaisesti.

EU seuraa tarkasti, miten Malta ja kaikki muut ehdokasmaat etenevät yhteisön säännöstön saattamisessa osaksi kansallista lainsäädäntöä ja sen täytäntöönpanossa.